RS จับมือ “ไลน์ ประเทศไทย” รุกส่งซีรีส์อินเดียเข้าแอพฯ LINE TV หวังขยายฐานคนดูเพิ่ม
RS จับมือ “ไลน์ ประเทศไทย” รุกส่งซีรีส์อินเดียเข้าแอพฯ LINE TV หวังขยายฐานคนดูเพิ่ม
30 ม.ค. 2562

นายสุรชัย เชษฐโชติศักดิ์ ประธานเจ้าหน้าที่บริหาร บริษัท อาร์เอส จำกัด (มหาชน) หรือ RS เปิดเผยว่า บริษัทมองว่าการแข่งขันธุรกิจดิจิตอลทีวีในปีนี้ยังคงรุนแรงต่อเนื่อง ในส่วนของช่อง 8 ยังคงเดินหน้าตอกย้ำสโลแกน “ใครๆ ก็ดูช่อง 8” รุกเพิ่มความเข้มข้น Content &amp; Event &amp; Advertising เป็นหัวหอกเขย่าตลาด หวังขยายฐานผู้ชมเพิ่มขึ้น โดยเฉพาะกลุ่มคนรุ่นใหม่อายุ 18 – 35 ปี นิยมรับชมผ่านช่องทางออนไลน์ เพราะปัจจุบันเทคโนโลยีใหม่ๆ เข้ามีบทบาทสำคัญเป็นตัวกลางเชื่อมทำให้เป็นผู้บริโภคเข้าถึงคอนเทนต์สะดวกและง่ายขึ้น
โดยล่าสุด “ช่อง 8” ได้จับมือกับ “LINE ประเทศไทย” มุ่งเสิร์ฟคอนเทนต์บันเทิงให้รับชมบนแอพพลิเคชั่น LINE TV ถือเป็นความร่วมมือที่ช่วยส่งเสริมศักยภาพทางธุรกิจซึ่งกันและกัน อีกทั้งเป็นการช่วยกระตุ้นตลาดทีวีออนไลน์คึกคักยิ่งขึ้นด้วยการนำคอนเทนต์สุดเอ็กซ์คูลซีฟอย่าง “ซีรีส์อินเดีย” ทุกเรื่อง
ประเดิมด้วยเรื่อง “วัลลัภ มหาราชรักสุดแผ่นดิน” นำแสดงโดย อาชิส ชาร์มา พระเอกขวัญใจสาวไทยทั้งประเทศ มาออกอากาศครั้งแรกในวันที่ 4 กุมภาพันธ์  และ “ละครไทย”  เรื่อง “ปมรักสลับหัวใจ” มาให้รับชมย้อนหลังที่แรกก่อนใคร ซึ่งมั่นใจว่าความร่วมมือในครั้งนี้จะประสบความสำเร็จเป็นอย่างดี เนื่องจาก “ช่อง 8” เป็นเจ้าของคอนเทนต์บันเทิงคุณภาพ ที่นำมาต่อยอดและเพิ่มมูลค่าคอนเทนต์ เพื่อสร้างรายได้รูปแบบใหม่ๆ
ขณะที่ “LINE ประเทศไทย” เป็นเจ้าของแพลตฟอร์มวีออนไลน์ เข้าถึงผู้ใช้บริการมือถือทุกเครือข่ายโดยไม่มีข้อจำกัดของการใช้งานใดๆ ทำให้สามารถรับชมทุกที่ทุกเวลาเพิ่มความสะดวกสบายมากขึ้น ที่สำคัญเป็นการรับชมคอนเทนต์คุณภาพมีลิขสิทธิ์ถูกต้องตามกฎหมาย
ทั้งนี้ ในช่วงเดือนมกราคม 2562 ช่อง 8 ยังคงอยู่ในกลุ่มผู้นำของดิจิตอลทีวี ที่เข้าถึงผู้ชมกว่าวันละ 1 ล้านคน คนดูเฉลี่ยประมาณ 3 แสนคนต่อนาที ขณะที่ช่องทางออนไลน์มีฐานคนดูรับชมคอนเทนต์ของช่อง8  ผ่านดิจิทัลแพลตฟอร์มในปีที่ผ่านมาเพิ่มขึ้นมากกว่า  150%   คาดว่าสิ้นปีนี้จะมีฐานคนดูมากกว่า 15 ล้านคน โดยสัดส่วนระหว่างผู้หญิงและผู้ชายมีความใกล้เคียงกัน หรือประมาณ 55% : 45%
อย่างไรก็ตาม ในส่วนของคอนเทนต์อื่นๆ ยังคงรุกหนักยิ่งขึ้น ปีนี้จึงเสริมความแข็งแกร่งคอนเทนต์ข่าว ด้วยการจัดทีมเกาะติดสถานการณ์ข่าวแบบเจาะลึกมากยิ่งขึ้นทั้งด้านการเมือง เศรษฐกิจ สังคม กีฬา และบันเทิงรายงานทุกช่วงเวลาในรายการคุยข่าวเช้า, ปากท้องต้องรู้, ข่าวเด่น, คุยข่าวเย็น, คุยข่าวค่ำ ข่าวทุกต้นชั่วโมง
โดยยังใช้คอนเซ็ปต์ “เล่าง่าย ดูง่าย เข้าใจง่าย” การันตีคุณภาพผู้ประกาศข่าวแม่เหล็กที่ได้รางวัลจากหลายสถาบัน มุ่งสร้างและเติมคอนเทนต์ Entertainment เพิ่มเส้นละคร ซีรีส์ไทย และซีรีส์อินเดีย โดย “ละคร” เป็นอีกคอนเทนต์ที่ประสบความสำเร็จดีมาก เป็นผลจากการผลิตละครผีแนวดราม่า-พีเรียด-แฟนตาซี ดังนั้น ไตรมาสแรกนี้จึงเอาใจคอละครให้ดูเต็มอิ่มจุใจ 7 วันรวด ด้วยการเพิ่มเส้น “ละครใหม่แกะกล่อง” ทุกวันเสาร์และอาทิตย์ ช่วงไพร์มไทม์เวลา 20.15 น. เรื่อง “ปมรักสลับหัวใจ”, “เพลิงริษยา” และเพิ่มเส้น “ซีรีส์ไทย” ทุกวันเสาร์ ช่วงไพร์มไทม์เย็นเวลา 18.20 น. เรื่อง “วิญญาณพิศวง” รวมทั้งเพิ่มเส้น “ซีรีส์อินเดีย” ทุกวันจันทร์ถึงศุกร์ ช่วงเย็นเวลา 17.05 น. เรื่อง “รามาปราชญ์เจ้าปัญญา”
พร้อมทั้งผลิต “รายการวาไรตี้” ใหม่ๆ เจาะกลุ่มครอบครัวมากขึ้น ประเดิมด้วย “เคาะประตูดูช่อง 8” ที่ส่งทีมไปเคาะประตูถึงบ้านของแฟนๆ ช่อง 8 ทุกจังหวัดทั่วประเทศ เพื่อสร้างความสนุกสนานและมอบของที่ระลึกสุดพิเศษ เริ่มออกอากาศครั้งแรกในวันที่ 30 มกราคมนี้ ขณะเดียวกันเตรียมส่งรายการใหม่ “ทีเด็ดแม่บ้าน”
โดยมีพิธีกรสาวสุดแซ่บมาบอกทีเด็ดเคล็ดลับที่แม่บ้านทุกคนต้องรู้!! ทุกวันจันทร์-ศุกร์ เวลา 10.20 น. เริ่มประมาณเดือนมีนาคมนี้ และเชียร์มันส์สุดใจสำหรับคอกีฬา รายการ “มวยไทย Super Champ” ซึ่งครองใจคอมวยยาวนาน 4 ปีก็ได้เพิ่มความเข้มข้นของนักชกฝีมือดีกรีระดับแชมป์เปี้ยนทั้งนักมวยไทยและต่างชาติ พร้อมระบบแสง สี เสียงสุดไฮเทค มันส์เร้าใจกับสุดยอดมวยไทย ถ่ายทอดสดออกอากาศทุกวันอาทิตย์ เวลา 18.20 น.
สำหรับแผนการตลาดเราได้ร่วมมือกับพาร์ทเนอร์จัด BigEvent เอาใจแฟนช่อง 8 ตลอดทั้งปี ประเดิมจัดกิจกรรม “เทพธิดาขนนก Singing Contest” เป็นการประกวดร้องเพลงลูกทุ่งค้นหาหนุ่มสาวเสียงดีจากทั่วประเทศ โดยได้วางสื่อโฆษณาสร้างการรับรู้และจดจำคอนเทนต์ต่างๆ ที่กำลังออกอากาศทางช่อง 8 ไม่ว่าจะเป็นการติดตั้งป้ายโฆษณากลางแจ้งกว่า 100 แห่งทั่วประเทศ ทั้งในเขตกรุงเทพฯ และปริมณฑล รวมไปถึงสนามบินหัวเมืองใหญ่
ขณะเดียวกันได้นำทุกๆ คอนเทนต์ที่ออนแอร์บนจอทีวีไปกระจายยังหน้าจออื่นๆ เพื่อขยายฐานผู้ชมใหม่เพิ่มขึ้น ทั้งหน้าจอทีวีผ่านช่อง 8 กดเลข 27, หน้าจอเว็บไซต์ผ่าน www.thaich8.com, หน้าจอมือถือ/ แท็บเล็ตผ่านแอพพลิเคชั่น CH8 และหน้าจอโซเชียลมีเดียผ่านเฟสบุ๊ค www.facebook.com/thaich8 ผู้ชมทุกเพศทุกวัยจะได้รับความสะดวกสบายสามารถรับชมได้หลากหลายช่องทางมากขึ้น
ด้าน ดร.องอาจ สิงห์ลำพอง กรรมการผู้อำนวยการใหญ่ สถานีโทรทัศน์ช่อง 8 กล่าวว่า ไตรมาสนี้เตรียมส่งละคร 2 เรื่อง 2 รส “ดงผู้ดี” ละครรีเมคคลาสสิคที่ได้ “สมาร์ท-กฤษฎา พรเวโรจน์” ประกบนางเอก “นนนี่-ณัฐชา เจกะ” ต่อด้วยละครแนวคอมเมดี้แฟนตาซี “มัจจุราชฮอลิเดย์” ที่ได้พระเอกลูกหม้อช่อง 8 “ฟิล์ม-รัฐภูมิ โตคงทรัพย์” ประกบ “ฝ้าย-เวฬุรีย์ ดิษยบุตร” และ  ณัฏฐ์ เทพหัสดิน ณ อยุธยา  ซึ่งออกอากาศทุกวันจันทร์-พฤหัส เวลา 18.45 น. และวันศุกร์ เวลา 18.25 น.
ทั้งนี้ ยังเตรียม “ละครใหม่แกะกล่อง” 2 เรื่อง ออกอากาศทุกวันเสาร์และอาทิตย์ ช่วงไพร์มไทม์ เวลา 20.15 น. ประเดิมด้วยเรื่อง “ปมรักสลับหัวใจ” แนวโรแมนติกดราม่า ที่ได้พระเอกนางเอกเคมีคู่ใหม่อย่าง “แอนดริว เกร็กสัน” และ “เชียร์-ทิฆัมพร ฤทธิ์ธาอภินันท์” ประกบคู่กันครั้งแรก ออกอากาศครั้งแรกในวันเสาร์ที่ 23 กุมภาพันธ์นี้ และ “เพลิงริษยา” ละครแนวดราม่าเข้มข้นของผู้จัดป้ายแดง “อัษฎาวุธ เหลืองสุนทร” ที่มาร่วมงานกับ ช่อง 8 ครั้งแรก
โดยได้ “ณัฐรัฐ โมริส เลอกรอง” เฉือนเดือดกับ “โซฟี อัปสรสิริ อินทรคูสิน” ซึ่งทั้งคู่มาร่วมงานกับช่อง 8 ครั้งแรก รวมถึงได้เพิ่ม “ซีรีส์ไทย” เรื่อง “วิญญาณพิศวง” แนวลึกลับเขย่าขวัญ ที่ได้ “ยีนส์ เกวลิน” และ “มังกร ปภาวิน” รับบทพระเอกนางเอก โดยจะเริ่มออกอากาศประมาณเดือนมีนาคมนี้ ช่วงไพร์มไทม์เย็นทุกวันเสาร์ ซึ่งมั่นใจการเพิ่มเส้นละครครบ 7 วันในครั้งนี้จะช่วยเสริมทัพละครออกอากาศทุกวันจันทร์ถึงศุกร์ที่ทำเรตติ้งได้ดีอยู่แล้ว เป็นแรงส่งดันเรตติ้งภาพรวมของช่องเพิ่มขึ้นตามไปด้วย เพราะกระแสตอบรับจากแฟนละคร “ปมรักสลับหัวใจ” ดีมากๆ ตั้งแต่มีภาพฟิตติ้งตัวละครเผยแพร่ออกไป
นอกจากนี้ ยังตอกย้ำความเป็นผู้นำปลุกกระแส “ซีรีส์อินเดีย” ฟีเว่อร์ในเมืองไทย เพราะมองว่าเป็นอีกหนึ่งคอนเทนต์ที่มีฐานกลุ่มผู้ชมชัดเจน จึงเพิ่มเส้น “ซีรีส์อินเดีย” ทุกวันจันทร์ถึงศุกร์ เวลา 17.05 น. ประเดิมด้วยเรื่อง “รามาปราชญ์เจ้าปัญญา” แนวคอมเมดี้ประเทืองปัญญาที่จะมาสร้างความสนุกให้กับทุกคนในครอบครัว การันตีคุณภาพโดย Sony Pictures ผู้สร้างซีรีส์ฟอร์มยักษ์ หนุมาน สงครามมหาเทพ และ พิฆเนศ มหาเทพ ไอยรา
ด้านนางสาวพัลภา มาโนช หัวหน้าธุรกิจ LINE TV กล่าวว่า ในปี 2562 LINE TV มุ่งมั่นที่จะขยายฐานผู้ชมบน LINE TV ให้เข้าสู่กลุ่มแมสมากขึ้น โดยยังคงเน้นการสร้างเสริมความแข็งแกร่งกับพันธมิตรกับช่องทีวีอย่างต่อเนื่อง โดย LINE TV เล็งเห็นถึงศักยภาพและความหลากหลายในคอนเทนต์ของช่อง 8 ไม่ว่าจะเป็นซีรีส์อินเดียหรือละครไทย ที่มีฐานผู้ชมคอยติดตามรับชมอย่างเหนียวแน่น และเคยสร้างกระแสในโซเชียลมีเดียมาแล้วอย่างถล่มทลาย
โดยความร่วมมือกับช่อง 8 ในครั้งนี้จึงเป็นการตอกย้ำกลยุทธ์การขยายฐานผู้ชมใหม่ของ LINE TV ในปี 2562 โดยเฉพาะอย่างยิ่งฐานผู้ชมจากต่างจังหวัดที่มีช่อง 8 มีความแข็งแกร่งอยู่แล้ว นอกจากนี้ยังเป็นการเพิ่มตัวเลือกคอนเทนต์ให้แก่ผู้ชม LINE TV ที่มีอยู่เดิมอีกด้วย โดยการนำซีรีส์อินเดียและละครไทยจากช่อง 8 มาออนแอร์บน LINE TV เป็นการช่วยสร้างความแข็งแกร่งให้กับทางช่อง 8 และอำนวยความสะดวกในการรับชมคอนเทนต์ให้กับผู้ชมทั้งสองฝ่าย